**ЎЗБЕКИСТОН РЕСПУБЛИКАСИ**

**ОЛИЙ ВА ЎРТА МАХСУС ТАЪЛИМ ВАЗИРЛИГИ**

**ФАРҒОНА ДАВЛАТ УНИВЕРСИТЕТИ**

**АХБОРОТ СОАТИ**

**МАТЕРИАЛЛАРИ**

**№ 9**

***ҲАФТАНИНГ МУҲИМ ВОҚЕАЛАРИ***

**( 15-21 ноябргача)**

**Фарғона – 2017**

**ЎЗБЕКИСТОНДАГИ ИЖТИМОИЙ-ИҚТИСОДИЙ ВА СИЁСИЙ**

**СОҲАЛАРДАГИ ЯНГИЛИКЛАР:**

**Ўзбекистон Республикаси Президенти Шавкат Мирзиёев Президент Мун Чжэ Иннинг таклифига биноан 2017 йил 22-25 ноябрь кунлари давлат ташрифи билан Корея Республикасида бўлади.**

Президент матбуот хизматининг хабарига кўра, Олий даражадаги музокараларда ўзаро ҳамкорликнинг кенг кўламли масалалари, сиёсий, савдо-иқтисодий, молиявий-сармоявий, илмий-техникавий, маданий-гуманитар ва бошқа соҳалардаги давлатлараро алоқаларни янада ривожлантириш истиқболларини муҳокама қилиш, минтақавий ва халқаро муаммолар юзасидан фикр алмашиш кўзда тутилган.

Давлатимиз раҳбари, шунингдек, Миллий Ассамблея Спикери ва Корея Республикаси Бош вазири билан учрашади, икки давлатнинг етакчи иқтисодий ва молиявий тузилмалари раҳбарлари иштирокидаги Ўзбекистон – Жанубий Корея бизнес форумида иштирок этади.

Ташриф якунлари бўйича Ўзбекистон Республикаси ва Корея Республикаси Президентларининг Стратегик шерикликни ҳар томонлама ривожлантириш тўғрисидаги қўшма баёноти қабул қилиниши, шунингдек, турли соҳалардаги ўзаро манфаатли ҳамкорликни мустаҳкамлаш ва кенгайтиришга доир кўплаб ҳукуматлараро ва идоралараро ҳужжатлар, тижорат келишувлари ва шартномалари имзоланиши кутилмоқда.

**Давлат раҳбари Сергели тумани 6-А мавзесида барпо этилган 61-оилавий поликлиника фаолияти билан танишди.**

Бу ҳақда Президент матбуот хизмати хабар бермоқда.

Уч қаватли, 250 қатновга мўлжалланган оилавий поликлиникада ультратовуш ташхиси, рақамли рентген, электрокардиограф, физиотерапия, клиник ва биокимё лаборатория бўлимлари, кундузги шифохона фаолияти йўлга қўйилган. Терапевт, педиатр, жарроҳ, отоларинголог, окулист, невролог, иммунолог каби тор соҳа мутахассислари томонидан аҳолига малакали тиббий хизмат кўрсатиш учун барча шароит яратилган.

Оилавий поликлиникадаги асосий янгиликлардан бири – бу беморлар навбатга ёзилиши учун электрон тизим жорий қилинганидир. Яъни бемор шифокор қабулига поликлиникага келмасдан туриб, интернет ёки телефон орқали рўйхатхонада ўрнатилган тизим ёрдамида навбатга киритилади. Бу ортиқча оворагарчилик ва вақт сарфлашнинг олдини олади.

Президент ушбу тизимни 61-оилавий поликлиника мисолида намунавий қилиб пойтахтимиздаги барча бирламчи тиббиёт муассасаларига жорий этиш юзасидан топшириқлар берди. Тиббиёт соҳасидаги ислоҳотлар, аввало, оилавий поликлиникаларга чуқур кириб бориши, ушбу масканлар аҳолининг саломатлик кўрсаткичларини яхшилаш бўйича фаолият юритиши, қайси касалликлар камайгани, қайсилари эрта аниқланиб даволанаётгани бўйича мунтазам ахборот берилиши лозимлиги қайд этилди.

**Ўзбекистон Президенти иш ҳақи, пенсиялар, стипендиялар ва нафақалар миқдорини ошириш тўғрисидаги фармонни имзолади.**

Ўзбекистон Президенти Шавкат Мирзиёев 2017 йил 20 ноябрь куни иш ҳақи, пенсиялар, стипендиялар ва нафақалар миқдорини ошириш тўғрисидаги фармонни имзолади.

Фармонга мувофиқ, 2017 йилнинг 1 декабридан бошлаб бюджет муассасалари ва ташкилотлари ходимларининг иш ҳақи, пенсиялар, стипендиялар ҳамда нафақалар миқдори ўрта ҳисобда 15 фоизга оширилади.

Фармонга кўра, 2017 йилнинг 1 декабридан Ўзбекистон ҳудудида энг кам:

иш ҳақи — ойига 172 240 сўм;

ёшга доир пенсиялар — ойига 336 880 сўм;

болаликдан ногиронларга бериладиган нафақа — ойига 336 880 сўм;

зарур иш стажига эга бўлмаган кекса ёшдаги ва меҳнатга лаёқатсиз фуқароларга бериладиган нафақа ойига 206 720 сўм миқдорида белгиланади.

**Шавкат Мирзиёев 2017 йил 16 ноябрь куни “Республика олий таълим муассасалари бакалавриатига кириш тест синовларини ўтказиш тартибини такомиллаштириш тўғрисида”ги** [**қарор**](http://xs.uz/index.php/uzhzhatlar/item/12050-respublika-olij-ta-lim-muassasalari-bakalavriatiga-kirish-test-sinovlarini-tkazish-tartibini-takomillashtirish-t-risida)**ни имзолади.**

Қарорга кўра, 2018/2019 ўқув йилидан бошлаб олий таълим муассасалари бакалавриатига қабул қилиш бўйича тест синовлари 1 августдан 15 августгача бўлган даврда ўтказилиши ва тест синовлари натижалари тест ўтказилган куннинг эртасига Давлат тест марказининг расмий веб-сайтида эълон қилиниши белгиланди.

Абитуриентдан алоҳида иқтидор талаб этиладиган маданият, санъат, дизайн, тасвирий ва амалий санъат, санъатшунослик, мусиқий таълим, спорт ва жисмоний тарбия соҳасидаги таълим йўналишларига қабул қилиш тест синовларисиз, ижодий имтиҳонлар орқали амалга оширилиши назарда тутилган.

2017/2018 ўқув йилидан бошлаб олий таълим муассасалари бакалавриатига ўқишга қабул қилиш бўйича кириш тест синовлари тест жараёнининг ошкора ва шаффофлигини таъминлаган ҳолда, видеокузатувлар орқали онлайн тизимда жамоатчиликка, шу жумладан, абитуриентларнинг ота-оналарига кўрсатиб ўтказилади.

**Термиз туманида Афғонистон фуқароларини олий, ўрта махсус, касб-ҳунар таълими ва кадрларни қайта тайёрлаш дастурлари бўйича ўқитиш**

**маркази очилади.**

Ўзбекистон Олий ва ўрта махсус таълим вазирлиги ҳузурида Афғонистон фуқароларини ўқитиш бўйича таълим маркази ташкил этилади.

Вазирлар Маҳкамаси 13 ноябрь куни шу ҳақдаги [қарорни имзолаган](http://lex.uz/Pages/GetPDFView.aspx?lact_id=3409646).

Сурхондарё вилоятининг Афғонистон билан чегарадош Термиз туманидаги Янгиариқ қишлоқ хўжалиги касб-ҳунар коллежи биносида фаолият кўрсатувчи марказ гуманитар, педагогик ва муҳандислик-техник йўналишларда олий, ўрта махсус, касб-ҳунар таълими дастурлари бўйича кадрларни тайёрлаш, шунингдек, қайта тайёрлаш ва малакасини ошириш билан шуғулланади.

Таълим Афғонистон томонининг аризасига мувофиқ, Олий ва ўрта махсус таълим вазирлиги тасдиқлаган ўқув режалари ва дастурлари асосида кундузги ёки сиртқи шаклларда амалга оширилади. Ўқиш муддати тезлаштирилган шаклда бўлиши мумкин. Академик гуруҳлар белгиланган мақсад, миллий-маданий ўзига хосликлар ва таълим тилига боғлиқ равишда турлича шакллантирилиши мумкин.

Афғонистон Ислом Республикасининг фуқаролари ўкиш учун тўловни Ўзбекистон Республикаси таълим муассасаларида ўқиётган чет эл фуқаролари учун назарда тутилган таълим қийматининг 50 фоизи миқдорида юбораётган томон маблағлари ҳисобидан тўлайди, тўловнинг қолган қисми “Ўзбекистон темир йуллари” АЖ маблағлари ҳисобидан қопланади.

**Давлатимиз раҳбари шу йилнинг 15 июнь куни пойтахтимизда “Ижтимоий барқарорликни таъминлаш, муқаддас динимизнинг софлигини асраш — давр талаби” мавзуида ўтказилган анжуманда муқаддас ислом динининг пок ғояларини ўрганиш жамиятимиздаги барқарорлик ва маънавий-ахлоқий тарбиянинг муҳим шарти эканлигини таъкидлаган эди. Шу билан бирга, Президентимиз диний-маънавий меросимизни ўрганишга ихтисослаштирилган Самарқанддаги Имом Бухорий илмий марказида ҳадисшунослик, Имом Мотуридий маркази қошида Қуръон  илми, Фарғона вилоятидаги Марғиноний илмий марказида ислом ҳуқуқи мактаби, Бухоронинг Баҳоуддин Нақшбанд марказида тасаввуф, Қашқадарёнинг  Абу Муин Насафий марказида ақида илми мактабини ташкил этиш ҳақида гапирган эди.**

Юртбошимизнинг ана шу таклифларига биноан Фарғона шаҳрида  Ўзбекистон мусулмонлари идораси томонидан ислом ҳуқуқи мактаби ташкил этилди

Бу ерда вилоятдаги имом-хатиблар, имом ноибларига алломаларимизнинг асарлари, дин арконлари, фиқҳ илми чуқур ўргатилади. Қолаверса, алломаларимиз меросига қизиққан кишилар ҳам мактабда тўгарак тарзида йўлга қўйилган машғулотларда иштирок этиши мумкин.

**Ташқи ишлар вазирлиги матбуот хизматининг хабар беришича, 2017 йилнинг 17 ноябрь куни Ўзбекистон Республикаси Ҳукумати билан Қозоғистон Республикаси Ҳукумати ўртасида 2006 йил 20 мартда имзоланган Автомобиль қатновлари тўғрисидаги битимга ўзгартириш ва қўшимчалар киритиш тўғрисидаги Баённома (2017 йил 23 март куни Остона шаҳрида имзоланган) кучга кирди.**

Баённома билан мунтазам/номунтазам халқаро автомобиль йўловчиларини ташишни ташкил этиш тўғрисидаги меъёрларни қўшиш орқали Ҳукуматлараро битимнинг қўллаш йўналишлари кенгайтирилади.

Мазкур ҳужжат икки давлат ўртасида транспорт коммуникациялари йўналишида ўзаро манфаатли ҳамкорликни чуқурлаштириш ва автомобиль ташувларини амалга оширишда ўзаро мақбул ҳуқуқий шароит яратиш мақсадида қабул қилинди.

**Шавкат Мирзиёев 2017 йил 17 ноябрь куни “Ўзбек миллий мақом санъатини янада ривожлантириш чора-тадбирлари тўғрисида”ги**

[**қарор**](http://xs.uz/index.php/uzhzhatlar/item/12071-zbek-millij-ma-om-san-atini-yanada-rivozhlantirish-chora-tadbirlari-t-risida)**ни қабул қилди.**

Қарор билан асосий вазифаларидан бири мақом санъатини янада ривожлантириш, бу борада шаклланган ижро ва ижодий мактаблар ва анъаналарни, буюк бастакорлар, ҳофиз ва созандалар меросини чуқур илмий асосда ўрганиш ва қайта тиклаш бўлган Ўзбек миллий мақом санъати маркази ташкил этилмоқда.

Шу билан бирга қарор билан Ўзбек миллий мақом санъатини янада ривожлантиришга доир чора-тадбирлар дастури ва мазкур дастурни амалга ошириш бўйича Республика комиссияси таркиби тасдиқланди.

**БОЗОРДАГИ КУТУБХОНА**

Риштон туманидаги марказий бозорда мўъжазгина кутубхона фаолият кўрсата бошлади.

Мазкур зиё маскани рўзғор буюмлари олди-сотдиси билан шуғулланувчи Дилшод Болтабоевнинг ташаббуси ва саъй-ҳаракатлари билан яқиндагина ташкилланган.

Аввалига бозор қоқ марказида пайдо бўлган кутубхона кўпчиликни ажаблантирган бўлса, орадан бир икки кун ўтгач унинг мухлислари сафи кенгайди.

– Китоб қалбларни чароғон этгувчи ҳамда ақл кўзини ёритгувчи офтоб, мўъжизакор кучдир, –дейди Дилшод Болтабоев. – У маънавиятимизни бойитиб, комилликка етаклайди, ёш авлод қалбини эзгулик нурига тўлдиради. Ҳозирча бор-йўғи 350 та адабиётга эга бўлган кутубхонамиз фонди кимгадир оз кўринар, лекин ундаги китобларнинг маънавий эҳтиёжимиз учун қанчалар наф келтириши рақамлар билан ўлчанмаслигини ҳам унутмаслик лозим. Буни ушбу маскандан китоб олаётган ҳар бир китобхон фикри ҳам тасдиқлаб турибди.

  Инсон маънавиятини юксалтиришда китобнинг ўрни алоҳида, – дейди риштонлик китобхонлардан бири Иномжон Сиддиқов. – Зеро, китоб билан диллашган, унга яқин дўст тутинган одамнинг тафаккури баланд, салоҳияти юксак бўлади.

**ЙИЛНИНГ ФАОЛ КУТУБХОНАЧИСИ**

Самарқандда Ўзбекистон Республикаси Маданият вазирлиги, республика марказий кўзи ожизлар кутубхонаси томонидан “Йилнинг энг фаол кутубхоначиси” кўрик-танлови ўтказилди.

Танловда  республикамизнинг  барча вилоятларидан кўрик-танловнинг вилоят босқичида ғолиб бўлган кутубхоначилар қатнашди. Улар тўртта шарт бўйича ўзаро беллашдилар. Биринчи шартда йиғилганларга ўз  кутубхоналари ҳақида тайёрлаб келган слайдлари намойиш этилди. Иккинчи шартда уларнинг кутубхоначилик, сиёсат, китобхонлик маданияти ҳақидаги билимлари, келажак зиё маскани ҳақидаги ўйлари, фикр ва ғоялари учинчи шартда,  компьютер саводхонлиги тўртинчи шартда синовдан ўтказилди.

Танлов якунига кўра, Фарғона вилояти кўзи ожизлар жамияти кутубхоначиси Дилдорахон Ҳомидова 1-ўринни эгаллади. Шу кутубхона услубчиси Азизахон Бабаева жамиятнинг фахрий ёрлиғи билан тақдирланди.

**МАКТАБГАЧА ТАЪЛИМ ТИЗИМИ УЗЛУКСИЗ ТАЪЛИМНИНГ**

**БИРЛАМЧИ БЎҒИНИДИР**

Республикамизда мактабгача таълим тизимини тубдан ислоҳ қилиш, болалар боғчалари фаолиятини замонавий талаблар даражасида ривожлантиришнинг қонуний асослари, Фарғона вилоятида ушбу тизимда амалга оширилиши белгиланаётган муҳим ишлар хусусида вилоят мактабгача таълим бошқармаси бошлиғи Юлдуз Ходжаева билан суҳбатлашдик.

**- Юлдуз Мансуровна, маълумки, давлатимиз раҳбари раислигида жорий йил 16 август куни бўлиб ўтган йиғилишда мактабгача таълим тизимини таркибий жиҳатдан тубдан ислоҳ қилиш, мазкур муассасаларга болаларни тўла қамраб олиш бўйича муҳим вазифалар қўйилди. Ўзбекистон Республикаси Президентининг жорий йил 9 сентябрдаги “Мактабгача таълим тизимини тубдан такомиллаштириш чора-тадбирлари тўғрисида”ги қарори, 30 сентябрдаги “Мактабгача таълим тизими бошқарувини тубдан такомиллаштириш чора-тадбирлари тўғрисида”ги Фармони ҳамда “Ўзбекистон Республикаси Мактабгача таълим вазирлиги фаолиятини ташкил этиш тўғрисида”ги  қарори қабул қилинди. Бир сўз билан айтганда, таълимнинг бирламчи бўғини катта ўзгариш ва ислоҳотлар олдида турибди.**

-Дарҳақиқат, республикамизда Мактабгача таълим вазирлигининг тузилиши бугунгача дунё тарихида кузатилмаган воқелик бўлди. Мана шу қадамнинг ўзи бизнинг келажак авлод билан боғлиқ орзуларимиз, эзгу мақсадларимизни амалга оширишга тамал тоши қўйилганлигини кўрсатади. Тўғри, ўтган йилларда мамлакатимизда бу соҳада қатор ташкилий-ҳуқуқий чора-тадбирлар амалга оширилди. Аммо ўтказилган таҳлиллар мактабгача таълим муассасалари фаолиятининг самараси етарли даражада эмаслигини кўрсатди. Масалан, мамлакатимизда сўнгги 20 йил давомида давлат тасарруфидаги мактабгача таълим муассасалари 45 фоиздан зиёдроқ камайган. Болаларнинг мазкур даргоҳларда қамраб олиниши бугунги кунга келиб атиги 30 фоизни ташкил этмоқда.

Янги тузилган Мактабгача таълим вазирлиги олдига шу соҳа бўйича давлат сиёсатини ишлаб чиқиш ва амалга ошириш, мактабгача таълим муассасалари давлат ҳамда нодавлат тармоғини кенгайтириш ва моддий-техника базасини мустаҳкамлаш, уларни малакали педагог кадрлар билан таъминлаш, мактабгача таълим муассасаларига болаларни қамраб олишни ошириш, таълим-тарбия жараёнларига замонавий таълим дастурлари ва технологияларини татбиқ этиш орқали болаларни ҳар томонлама интеллектуал, маънавий-эстетик, жисмоний ривожлантириш ҳамда уларни мактабга тайёрлаш сифатини тубдан яхшилаш вазифалари қўйилди.

Президентимиз Шавкат Мирзиёев жорий йил 19 октябрь куни мактабгача таълим тизимини тубдан такомиллаштириш масалаларига бағишлаб ўтказилган йиғилишда “Қайси соҳани олмайлик, биз замонавий етук кадрларни тарбияламасдан туриб бирон-бир ўзгаришга, фаровон ҳаётга эриша олмаймиз. Бундай кадрларни, миллатнинг соғлом генофондини тайёрлаш, аввало, мактабгача таълим тизимидан бошланади”, деб таъкидлагани бежиз эмас.

Бугунги кунда мамлакатимизда мавжуд 4 минг 893 та давлат мактабгача таълим муассасасида 706 мингдан зиёд бола қамраб олинган. Ушбу соҳада ҳар томонлама соғлом ва баркамол авлодни вояга етказишга ўзининг муносиб ҳиссасини қўшиб келаётган 57 мингдан ортиқ мутахассислар меҳнат қилаётган бўлса, шундан 85 фоизини ўрта маълумотли кадрлар ташкил этади. Бу болаларни мактаб таълимига талаб даражасида тайёрлаш имконини бермайди. Хусусан, вилоятимиздаги 658 та давлат тасарруфидаги ва нодавлат мактабгача таълим муассаларида фаолият кўрсатаётган кадрлар бўйича ҳам таҳлиллар  кўриб чиқилмоқда. Юқори малакали педагог кадрлар ҳамда тарбиячиларни таълим-тарбия жараёнига жалб қилиш, соҳада ишлаётган раҳбарларни қайта тайёрлаш ва малакасини ошириш, мактабгача таълим муассасалари давлат ва нодавлат тармоғини кенгайтириш орқали соҳада соғлом рақобат муҳитини яратиш, таълим-тарбия жараёнига замонавий таълим дастурлари ва технологияларини татбиқ этиш асосий мақсад этиб белгиланган.

**– Мактабгача таълим муассасаларида болаларнинг рационал ва белгиланган меъёрлар асосида овқатланишини таъминлаш, шунингдек, боғча тўловлари учун нархларни белгилаш борасида кўзда тутилаётган тадбирлар хусусида ҳам айтиб ўтсангиз.**

- Мактабгача таълим вазирлиги томонидан муассасаларга тайёр ва яримтайёр озиқ-овқатларни етказиш тизими қайта кўриб чиқилмоқда. Бу жараёнда узлуксизликни, белгиланган стандарт ва сифатни таъминлашга катта эътибор қаратилади. Шу боис соҳага тадбиркорлар ҳам жалб қилинади. Мутахассислар озиқ-овқатларнинг фойдали элементларга бойлиги, шифокорлар эса болаларнинг ўсиш суръатларини кузатиб боради.

Шу ўринда айтиб ўтиш керакки, Президентимиз қарори асосида соҳада давлат-хусусий шериклик механизмлари илк бор жорий этилиб, бунда хусусий секторлар солиқ, бож тўловларида, узоқ муддатли ва мақбул шартларда кредитлар олиш каби қатор имтиёзларга эга бўлади. Бундай саъй-ҳаракатлар туфайли мактабгача таълим муассасаларида ҳаммабоп нархлар таъминланади.

– Ҳозирда вилоятимизда 16 та нодавлат мактабгача таълим муассасалари фаолият кўрсатади. Уларнинг ҳам белгиланган талабларга тўла жавоб берадиган тарзда фаолият кўрсатиши вилоят мактабгача таълим бошқармаси томонидан назорат қилинади, тегишли меъёрлар бузилган ҳолатларда қонуний чоралар кўрилади. Қолаверса, хусусий болалар боғчаларидаги алоҳида қулайликлар, намунали жиҳатлар ўзлаштирилиб, ўзаро тажриба алмашилади.

-Эндиликда мактабгача таълим муассасалари фаолиятида яна қандай ўзгариш ва янгиликлар, қўшимча имкониятлар жорий этилиши кутилмоқда?

-Яқинда республика расмий нашрларидан бири Бухоро вилоятидаги онлайн кузатув видеокамера мосламаси ўрнатилган 2 та мактабгача таълим муассасаси ҳақида ёзди. Яъни, бунда ота-оналар кузатув камераси орқали фарзандларининг боғчада нима билан машғул эканлигини интернет тармоғи ёрдамида кўриб туриш имконига эга бўлишади. Вилоятимизда давлат ва нодавлат таълим муассасаларини ушбу тизимга босқичма-босқич мослаштириш чора-тадбирларини ишлаб чиқаяпмиз. Ҳомийлик қилишни хоҳлаган тадбиркорлар ва кўнгилли ота-оналарнинг ҳам ёрдамига суянамиз. Бу орқали тарбиячиларнинг бола тарбияси ва таълимига нисбатан масъулиятини, ота-оналарнинг ишончини ошириш имконига эга бўламиз.

Болалар боғчаларида ота-оналарнинг иқтисодий имкониятларини ҳисобга олиб, 3-4 соатлик кичик гуруҳлар ташкил этилади. Муассасаларда давлат тили билан бир қаторда рус тили ва инлиз тилларини ўргатиш самарадорлиги оширилади. Бундан ташқари, тарбиячи ва болалар учун янги ўқув-методик ҳамда дидактик адабиётлар нашр этилади. Мактабгача таълим муассасаларига малакали шифокорлар, дори-дармон ва тиббиёт буюмлари, санитария-гигиена воситалари ажратилади. Таълим муассасалари босқичма-босқич замонавий ахборот-коммуникация технологиялари ва зарур техника воситалари билан таъминланади. Шунингдек, ота-оналарнинг муассаса фаолиятидан қай даражада қониқаётгани, уларнинг талаб ва истакларини аниқлаштириш учун анонимик тарзда сўровномалар олинади.

Мухтасар айтганда, мактабгача таълим муассасаси чинакам тарбия маскани, фарзандларимиз келажаги учун ҳар томонлама мақбул ва ишончли даргоҳларга айланади. Президентимиз томонидан болаларни мактабгача таълим муассасаларига тўлиқ қамраб олиш, уларни интеллектуал ва жисмоний жиҳатдан ривожланган этиб тарбиялаш бўйича яратиб берилган замонавий тизим орқали бунга, албатта, эришамиз.

**ЭЛНИНГ РИЗҚИ ЕРДА ҚОЛМАСИН**

Биз – Ўзбекистон туманидаги Оқтепа маҳалласи фаоллари ҳам ҳар куни этак-этак пахта териб, вилоятимиз “оқ олтин” хирмонига улуш қўшаётганимизни катта шараф деб биламиз. Чунки пахта – ўзимизнинг ризқимиз, нондан азиз неъматдир. Элнинг ризқи, бойлиги эса ҳеч қачон ерда қолмаслиги керак.

Матбуот саҳифаларидан вилоятимиз аҳлига пахта ҳосилини охирги мисқолигача териб олиш долзарб ўн кунлигини уюшқоқлик ва  фидоийлик билан ўтказиш ҳақидаги мурожаатни ўқиб, бор кучимиз билан теримни давом эттирмоқдамиз. Ахир қуёшли кунлар ҳам ғанимат бўлиб турибди. Минг шукурки, юртимиз тинч, устимиз бут, дастурхонимиз тўкин, фарзандларимиз билан хотиржам яшамоқдамиз. Ҳеч бўлмаганда шу неъматларнинг ҳаққини адо этиб қўйишимиз, яъни ҳар бир оиладан вакиллар далага бориб, имкониятимиз қадар пахта териб, ватанимиз хирмонига ҳисса қўшишимиз яхшиликка жабован яхшилик бўлади. Катталар ибрат, ёшлар шижоат кўрсатсалар, зарбдор ўн кунлик ҳам самарали ўтади. Зеро, пахтамизнинг увол бўлмаслиги учун ҳар биримиз курашишимиз керак.

***«Ахборот соати»ни тайёрлашда қуйидаги ОАВ дан фойдаланилди:***

***1. “Халқ сўзи” газетаси 2017 йил 15-21 ноябргача (xs.uz)***

***2. “Фарғона ҳақиқати” газетаси 2017 йил 15-21 ноябргача (haqiqat.uz)***

**Ахборот соати материаллари маънавият ва маърифат бўлимида тайёрланди.**

**ФДУ «Нусха кўпайтириш бўлими» 21.11.2017 йил Бую. № \_\_\_\_ адади 295.**